**Sihtasutuse Eesti Maaelumuuseumid (MeMu) 2024. a I kvartali tegevusaruanne**

29.03.2023. a kinnitatud sihtasutuse arengukava (aastateks 2023-2026) järgi on sihtasutuse missioon toetada maaelu ja maa kultuuripärandi väärtustamist ning aidata kaasa keskkonnahoidliku toidutootmise ning kestliku loomapidamise põhimõtete populariseerimisele ühiskonnas.

Sihtasutuse visioon on olla hinnatud maakultuuripärandi kompetentsi- ja hariduskeskus, kes pakub elamuslikku kogemust nii kohalikele kui välisturistidele. MeMu on mõjukas maaelu trendide mõtestaja ja ühiskondlike arutelude laiendaja, kandes rohelise muuseumi märgist.

Arengukava eesmärkide täitmine 2024. a I kvartalil:

**Eesmärk 1:** Maaelumuuseumid on Eesti mitmekesisemaid muuseumihariduse keskusi, mille elamuslikud ja mitmekülgsed programmid tekitavad huvi maaelu vastu.

Viidi läbi plaanipärased programmid lastele ja noortele. Kokku külastas 169 programmi 2659 last ja noort. Programmide arv oli suurem kui 2023. a, aga grupid olid väiksemad. Sealhulgas toimusid Regionaal- ja Põllumajandusministeeriumi (REM) poolt toetatud Eesti toidu programmid Kurgja (CRJ) tegevuskohas: 170 last ja 16 saatjat. Valmis REM uus programm tervislikust toitumisest, mille testgrupiks oli 24 VOCO õpilast ja 3 õpetajat. Täiskasvanute koolituses (kokakoolid) osales 58 inimest. Jätkus Ülenurme laste huvitegevuse ring. Ettevalmistamisel on Tartu 24 uue näituse „Peedist pesumasin“ haridusprogramm.

2022. a sügisel asutatud Tori Hobusekasvanduse (THK) ratsakooli õpilaste arv on 32. Kool toimib vastavalt litsentseeritud programmile. Kahjuks oli THK muuseum töötajate haiguste ja lahkumiste tõttu mehitamata ja seega muuseumitunde ei toimunud.

Vastavalt koostöölepingule Ülenurme Gümnaasiumiga toimusid 8. ja 6. klasside käsitöötunnid EPM-i tegevuskohas.

EPM-is toimus 1 koolivaheaja lastelaager, milles osales 9 last. REM suvelaagrite tegevused on planeeritud ja on alustatud laste registreerimist (CRJ-s 25 kohta täitunud).

Haridusprogrammide käive I kvartalil on 12 935 €, mis jääb eelmise aasta tasemele.

**Eesmärk 2:** Maaelumuuseumid tutvustavad põllumajanduse ja maaelu eri tahke üllataval, põneval ja kaasahaaraval moel, pakkudes näituste ja elava keskkonna kaudu külastajatele autentset ja kordumatut elamust.

Eesti Loodusmuuseumi näitus „Hirmus armas nahkhiir“ demonteeriti 15. jaanuaril ja alustati Tartu24 raames avatava „Peedist pesumasin“ näituse kujundamist. Korrastati uusi isetehtud traktoreid, II korrusele tulevad aianduse, köögi ja tubade ning sahvri ja keldri teemad. Kujundajaks Blueray OÜ.

Iganädalaselt toimusid EPM-i uue püsinäituse – Maaelu UudisHimuKeskuse (MUHK) – mullateema ajurünnakud, mille käigus valmis kontseptsioonidokument. Moodustati projektimeeskond ja alustati riigihanke ettevalmistamist. REM toetus toiduprogrammist näituse projekteerimiseks on 40 000 €. Valmis ka MUHK lauda osanäituse kontseptsioon ning alustati hankedokumentide ettevalmistamist. Muinsuskaitseameti muuseumide kiirendi toetus projekteerimiseks ja näituse tootmiseks on 52 389 € + omaosalus.

Koostati ideekavand Rahvakultuuri Keskusele kanda tori hobuse aretustraditsioon Eesti vaimse kultuuripärandi nimistusse. Idee kiideti heaks ja MeMu asub koostama taotlusdokumente. Kaugem eesmärk on jõuda rahvusvahelisse UNESCO kultuuripärandi nimekirja. Nimistusse kandmiseks tehti taotlus KULKA-le, et filmida üles traditsioonilisi üritusi. Taotlus rahuldati. THK-s toimus 14.03. kohtumisõhtu endiste hobusekasvatajatega. Kohtumisõhtu salvestati ja mälestused transkribeeriti.

26.-27. märtsil toimus Erasmus+ projekti rahvusvahelise meeskonna (Eesti, Läti, Leedu, Soome) planeerimisseminar EPM-is.

I kvartalil külastas MeMu näitusi kokku 413 tasulist üksikkülastajat, 229 kuni 8-aastast last ja 1082 tasuta täiskasvanud külastajat. See on eelmise aasta tasemel. Piletitulu oli 1965 €, mis on eelmisest aastast 779 € võrra väiksem. Mõjutajaks oli THK muuseumi avatus ainult ettetellimisel (personaliprobleemid).

**Eesmärk 3:** Maaelumuuseumidel on esinduslikud, hästi hoitud ja kättesaadavad maakultuuripärandi muuseumikogud ning missioonile vastav teadustegevus.

I kvartali jooksul kirjeldati MuIS süsteemis 83 esemekogu museaali. Digiteeriti kokku 513 faili. Parandati 1096 digihoidlasse lisatud faili. Seoses MuIS 2 töö häiretega pole MeMu-l võimalik oma tööd plaanipäraselt täita. Häirete eest kannab vastutust Muinsuskaitseamet.

Teostati ja tähtaegselt lõpetati inventuur foto- kunsti-, fono-, muusika-, filmi- ja videokogus. Korrastati hoidlaid.

EPM-i konservaatorid valmistasid ette „Peedist pesumasina“ näituse museaale ja valmistasid rekvisiite.

**Eesmärk 4:** Maaelumuuseumid pakuvad oma eripärasele tegevusvaldkonnale vastavaid mitmekülgseid ja elamuslikke teenuseid.

Toimusid plaanilised suurüritused: vastlaüritused kõigis tegevuskohtades, Kurgjal toimus traditsiooniline Sakala tee matk 17. märtsil. Suurüritusi külastas kokku 614 inimest, käive 1745 €, mis on eelmisest aastast parem tulemus.

Era- ja korporatiivsete klientide tellimusi oli kokku 633 inimesele. Käive 2833 €, mis on eelmisest aastast parem tulemus.

CRJ toitlustajad teenindasid peamiselt haridusprogrammide õpilasi. EPM-is pakub toitlustusteenust koostööpartner „Leviso“ ja THK-s „Tori maitsed“. Toitlustuse käive 1134 €, mis on eelmisest aastast väiksem. Kaubandusteenuseid pakuti kolmes tegevuskohas kokku 994 € eest. See on eelmisest aastast väiksem, kuna personaliprobleemid olid EPM-is ja THK-s.

MeMu kommunikatsioon toimib vastavalt kommunikatsiooniplaanile. Kasutatakse nii kohalikke infoandjaid kui sotsiaalmeediat.

I kvartalil külastas MeMu tegevuspaiku kokku 5688 inimest, mis on 1000 inimese võrra eelmisest aastast väiksem (THK muuseumi suletus ja EPM-i näituste vahetuse aeg).

**Eesmärk 5:** Maaelumuuseumid on optimaalselt, energia- ja ressursitõhusalt ning efektiivselt majandatud asutus.

MeMu 2023. a majandusaasta aruanne kinnitati 26.03.

Põllumajandustegevuse omatulu käive oli I kvartalil 28 539 € (18% aastaplaanist). See on mõnevõrra väiksem eelmisest aastast. Põhiline sissetulek tuleb hobubokside rendist. Tegevused kulgevad plaanipäraselt.

Vastavalt ohustatud tõugude määrusele oli MeMu sunnitud viima 12 tori a-tõugu hobust ajaloolisest tõuraamatust, mida haldab EHS üle uude THS poolt halatavasse tõuraamatusse, et säilitada hobuste ohustatuse kriteerium.

Vastavalt PRIA MAK taotlusvooru projektile toimus THK maneeži plaanipärane ehitus. Valmistatakse ette täiendav taotlus seoses ehitushangete hindade odavnemisega.

**Eesmärk 6:** Maaelumuuseumid on motiveeriva töökeskkonna ja professionaalse kollektiiviga ühtehoidev, arenev ja hästi juhitud organisatsioon, mis järgib rohelise muuseumi tegevuspõhimõtteid.

26. veebr. toimus kõigi tegevuskohtade töötajate ühine üldkoosolek, kus tehti eelmise aasta kokkuvõtteid ja tutvustati uue aasta tööplaani. Viidi läbi töötajate rahulolu-uuring. Rahulolu määr on 77%.

I kvartali omatulu on 72 445 €, mis on 14 % planeeritust. Võrreldes eelmise aastaga on tulemus 8965 € ja 2% võrra väiksem, mis ei ole aga oluline vähenemine ja on seotud tööde teostamise erinevustega.

**MeMu nõukogu** käis reaalselt koos ühel korral ja kahel korral oli elektrooniline Teams-kanali koosolek. Kinnitati 2024. a tööplaan ja eelarve ning kinnitati 2023. a majandusaasta aruanne. Jooksvate küsimustena jälgitakse MeMu majandustulemusi.